Nous Guillaume li Bastart de Poitiers, cheualier, bailli du contez de Bourgoigne, façons sauoir à tous que nous auons donné et donnons par ces présentes ès prodommes d’Arbois congier, licence, pouoir, auctoritez et mandement espicial de controindre ceux qui en la ville du dit Arbois receptent et recepteront leurs corps et leurs biens, et de gester, imposez et leuer sur yceulx, et d’iceulx controindre, comme dit, per toutes voyes et manières dehues, de paier ce que imposez leur sera pour le fait de la réparacion de la forteresse dudit Arbois et de la fermetez de la dicte ville, einssi comme il feront sur eulx et les autres habitans de la dicte ville, quant li caux y auendra pour le fait de la dicte réparacion, et non aultrement, et si dehuement et raisonnablement d’ung chascun desdiz receptans, selon sa facultez et puissance, et que plux y aura et receptera de biens, qu’ilz n’ayent pas cause de eulx en douloir à nous ne autre part, réseruez le compte là où il en appartendra. Si donnons en mandement et comandons à tous les officiers et subgest de madame que en ce faisant obéyssent ès diz prodomes et leur deffendons que en ce fait ne les empaischent en aucune manière indehuement. En tesmoignaige de véritez nous auons seellées ces lettres de nostre seel, qui furent faictes et données au dite Arbois le dymenche jours de Quasimodo l’an mil trois cent sexente et douze. Donné de ceste présente copie, dont collacion est faicte par moy notaire cy subscript le ixe jour de décembre l’an mil iiijc et quatre. Demolain. Autre part cy deuant a lettres du conte de Bourgoigne de ce maysme fait.